text: Kæmpekrabbe på langtur: Flytter fra Legoland til Amager
  07 december 2017 kl. 13.28
  Den Blå Planet på Amager henter i dag en ny beboer hjem til akvariet: En japansk kæmpekrabbe.
  Med et klofang på op til fire meter og en kampvægt, der kan ramme knap tyve kilo, er kæmpekrabben verdens største krebsdyr.
  Og det er altså sådan en krabat - godt nok ikke en fuldvoksen én af slagsen - som nu skal have nyt hjem.
  Nærmere bestemt er det Den Blå Planet, der skal hente en japansk kæmpekrabbe fra Legoland.
  
  En bliver til to 
  Det er en meget glad dyrepasser, der skal bringe krabben til sit nye hjem, der trænger til en ny beboer:
  - Det er superfedt for mig, for jeg har et kæmpe akvarie på grund af en dybhavsudstilling i sommer - men kun én kæmpekrabbe tilbage. Og jeg syntes, det var lidt ærgerligt, at den skulle være alene, siger Kristian Lindgård Jensen til TV 2 Lorry. 
  Den Blå Planet fik ellers tidligere en sending kæmpekrabber fra Japan, men alle undtagen én er døde. 
  - Det er en hård tur at rejse fra den anden side af jorden, påpeger dyrepasseren.
  Derfor er det glædeligt for ham, at den ene kæmpekrabbe nu får en beboer mere til at fylde det kæmpe akvarie ud.
  
  Blæksprutter byttet ud 
  Legoland har også haft en udstilling med kæmpekrabber. Faktisk lige siden de åbnede et akvarium i 2007. 
  De havde to, men også her var uheldet ude, og den ene af krabberne døde. Så nu rykker de to krabber altså sammen.
  - Vi har et fint samarbejde akvarierne i mellem.  Og vi har bestemt os for at lave en ny spændende udstilling. Så i den sammenhæng har det passet rigtig fint, fordi Den Blå Planet har et lignende akvarium, hvor vores ene krabbe så kunne komme hen, fortæller Lars Nørholm Jensen, biolog hos Legoland, til TV 2 Lorry.
  Desuden havde Den Blå Planet også noget med den anden vej. 
  - Deres blæksprutter fik unger for to uger siden, så dem har vi så fået, siger Lars Nørholm Jensen.
  Flytningen af kæmpekrabben foregår i en stor balje med vand, så krabben ikke tager skade undervejs.
  